- Täältä on lähtenyt paljon vierastaistelijoita terroristijärjestön riveihin, Antti Pelttari sanoo.

Supon päällikkö **Antti Pelttari

vaatii käyttöön verkkotiedustelua ja lisää toimivaltuuksia ulkomaille.**

Pelttarin mukaan Suomesta on lähtenyt huolestuttavan suuri joukko vierastaistelijoita terroristijärjestön riveihin.

Pelttari ei pidä kestävänä sitä, että Suomi on muiden maiden tiedustelutietojen varassa.

Poliisiylijohtaja Seppo Kolehmainen sanoi Suomi-areenan keskustelutilaisuudessa, että yli 2800 turvapaikanhakijaa on kadonnut maan alle.

– Suomessa on aika vaikea elää täysin paperittomana yhteiskunnan ulkopuolella, Suojelupoliisin päällikkö Antti Pelttari arvioi rauhoittelevaan sävyyn Iltalehdelle Suomi-areenan keskustelujen jälkeen.

– Tarkoin säänneltyä, lain mukaan tehtyä ulkomaalaisvalvontaa tarvitaan, koska olemme Schengen-alueella, jossa ei ole rajatarkastuksia.

Pelttari muistuttaa, että Suomi ei voi vain keskittyä omiin ongelmiinsa ja elää umpiossa. Hänen mukaansa tietoa maan rajojen ulkopuolelta tarvitaan.

– Ongelma on se, että Suomessa ei ole tiedustelulainsäädäntöä. Emme ole täysin kädettömiä, mutta meillä ei ole niitä työkaluja, joita meidän kaltaisellamme viranomaisella on kaikissa muissa Euroopan maissa. Järjestelmämme ei ole ajan tasalla.

Supon päällikkö Antti Pelttari vaatii käyttöön verkkotiedustelua ja lisää toimivaltuuksia ulkomaille. JENNI GÄSTGIVAR/IL

Pelttari pitää hyvänä, että Supon tarve on kirjattuna hallitusohjelmaan.

– Valitettavasti terrori-iskut Pariisissa ja Brysselissä ovat kasvattaneet ymmärrystä hankkeen tarpeellisuudesta. Näen, että tarve lainsäädännölle on suuri. Verkkotiedustelun toimivaltuudet ovat välttämättömiä, Pelttari vetoaa.

Pelttarin mukaan Suomessa on suhteessa maan muslimiväestön määrään paljon vierastaistelijoita. Pelttari toteaa, että Suomi on niiden kymmenen maan joukossa, joista lähtee eniten vierastaistelijoita.

– Muissa maissa tiedostetaan, että Suomella ei ole tiedustelulainsäädäntöä ja täältä on lähtenyt suhteellisen paljon vierastaistelijoita terroristijärjestön riveihin.

”Huolestuttavaa”

Miten Supo suhtautuu vierastaistelijoihin?

– Siinä mielessä on huolestuttavaa, että Suomesta lähtee ensimmäistä kertaa isompi joukko ihmisiä taistelemaan terroristijärjestön riveissä.

Mitä tälle ilmiölle pitäisi tehdä?

– Täytyy hankkia tietoa palaajista, jotka ovat mahdollisesti syyllistyneet terroristisiin rikoksiin. Täytyy tehdä töitä myös radikaalisuuden kierteestä pois pääsemiseen, Pelttari toteaa.

Verkkotiedustelun lisäksi Pelttari vaatii Supolle lisää ulkomaiden toimivaltuuksia.

– En kaipaa mitään James Bondeja, mutta meillä on hyvin vähäiset keinot hankkia tietoa ulkomailta. Ankaran ja Nairobin suurlähetystöissä yhdysmiestemme tiedonsaanti on rajatumpi kuin ulkoministerin diplomaateilla, Pelttari vertaa ja naurahtaa.

– Heillä pitäisi olla oikeus hankkia itse tietoa Suomen turvallisuuden kannalta.

Poliisiylijohtaja Seppo Kolehmainen arvioi, että yli 2800 turvapaikanhakijaa on kadonnut Suomessa maan alle. JENNI GÄSTGIVAR/IL

”Ei saa olla heikko lenkki”

Pelttari kiistää, että kansalaisten massavalvontaa missään tapauksessa tulisi. Hän vertaa verkkovalvontaa poliisien liikevalvontaan.

– On oltava perusteet pysäyttää se auto. Lisäksi kaikkea, mitä teemme, valvotaan hyvin kattavasti. Myös uutta toimivaltuutta valvottaisiin edelleen kattavasti.

Pelttari toteaa, että Ruotsissa kaksi terrori-iskua on saatu estettyä verkkovalvonnan avulla.

– En näe kestävänä mallina sitä, että olemme viime kädessä muiden maiden tietojen varassa. Emme saa olla heikko lenkki yhteistyössä. Meidän turvallisuutemme ei ole muiden maiden keskiössä – siitä pitää pystyä itse vastaamaan.